- ప్రాజెక్టును రద్దు చేసిన ఆస్ట్రేలియా స్థానిక కోర్టు
- అయినా తమకే దక్కుతుందని నమ్మకంలో కంపెనీ వర్గాలు
న్యూఢిల్లీ: అదాని గ్రూపు ఎంతో ప్రతిష్ఠాత్మకంగా ఆస్ట్రేలియాలో తలపెట్టిన అతిపెద్ద బొగ్గు గని ప్రాజెక్టుకు తాజాగా మరో ఎదురుదెబ్బ తగిలింది. ఈ ప్రాజెక్టు పర్యావరణాన్ని దెబ్బ తీస్తుందని, స్థానికుల అభిప్రాయ సేకరణ పూర్తిస్థాయిలో చేపట్టలేదన్న కారణంగా దీన్ని రద్దు చేస్తూ స్థానిక కోర్టు ఆదేశించిన మరుసటి రోజే ఈ ప్రాజెక్టుకు ప్రధాన బ్యాంకు సలహాదారుగా ఉన్న 'కామన్‌వెల్త్‌ బ్యాంకు ఆఫ్‌ ఆస్ట్రేలియా' (సిబిఎ) తాము ఈ ప్రాజెక్టు నుంచి వైదొలుగుతున్నట్లు ప్రకటించింది. ఆస్ట్రేలియాలోనే అతిపెద్ద విత్త సంస్థగా ఉన్న సీబీఏ ఈ నిర్ణయం తీసుకోవడంతో అదాని ప్రాజెక్టుపై మరిన్ని నీలినీడలు కమ్ముకున్నాయి. కాగా ఇంకా పూర్తి నిర్ణయం జరగలేదని, ఈ ప్రాజెక్టు నిర్వహణలోకి వస్తుందని అదాని గ్రూపు మాత్రం ఇంకా ఆశాభావాన్ని వ్యక్తం చేస్తోంది.
ఆస్ట్రేలియాలో అదాని గ్రూపు తలపెట్టిన భారీ బొగ్గు గని 'కార్మికేల్‌ ప్రాజెక్టు' ప్రపంచంలోని అతిపెద్ద బొగ్గు గని ప్రాజెక్టుల్లో ఒక్కటిగా ఉంది. 16.5 బిలియన్‌ డాలర్లు (రూ.1 లక్ష కోట్ల పైగా ) విలువైన ఈ ప్రాజెక్టుకు ఆదేశ పర్యావరణ మంత్రిత్వశాఖ ఇచ్చిన అనుమతులను బుధవారం స్థానిక ఫెడరల్‌ కోర్టు రద్దు చేసింది. క్వీన్స్‌లాండ్‌లోని గెలీలీ బేసిన్‌లో తలపెట్టిన ఈ ప్రాజెక్టులపై పర్యావరణ వేత్తలు, స్థానిక నివాసితుల తీవ్ర అభ్యంతరాలను పూర్తి స్థాయిలో తీసుకోకుండానే పర్యావరణ మంత్రి గ్రెగ్‌ హంట్‌ ఈ బొగ్గు గని ప్రాజెక్టుకు అనుమతి ఇచ్చారాని కోర్టు పేర్కొంది. కార్మికేల్‌ బొగ్గు గని, రైలు ప్రాజెక్టుకు ఇచ్చిన అనుమతులను రద్దు చేసింది. ఈ నేపథ్యంలో సీబీఏ కూడా వెనక్కి తగ్గినట్లు ప్రకటించింది. అయితే పూర్తి వివరాలు వెల్లడించడానికి ఆ సంస్థ ఆసక్తి చూపలేదని రాయిటర్స్‌ ఓ కథనం వెల్లడించింది. కార్మికేల్‌ ప్రాజెక్టు నిర్వహణలోకి వస్తే 4.5 గిగా టన్నుల ఉద్గారాలను వెదజల్లనుందంటూ 'యూనివర్శిటీ ఆఫ్‌ క్వీన్స్‌లాండ్స్‌'కు చెందిన 'ఒవె హొగ్‌ గుల్డ్‌బెర్గ్‌' ఇది వరకే ఆందోళన వ్యక్తం చేసింది.. ఈ ప్రాజెక్టు వల్ల 0.5 శాతం ఉద్గారాలను వదిలేసిన, మిగితా మొత్తం చాలా ప్రమాదకర స్థాయిలో ఉందని వారు ఆందోళన వ్యక్తం చేశారు.
మోడీ అధికారంలోకి రాగానే..
భారత్‌లో మోడీ బాధ్యతలు స్వీకరించి ఆ దేశ పర్యటనకు వెళ్లిన సందర్భంగా ఈ ప్రాజెక్టును గౌతం ఆదానీ కైవసం చేసుకున్నారు. ఈ ప్రాజెక్టుపై ఒప్పందం జరిగిన కొద్ది నెలల్లోనే క్వీన్స్‌లాండ్‌ రాష్ట్రంలో జరిగిన ఎన్నికల్లో లేబర్‌ పార్టీ విజయం సాధించడంతో అదానీ గ్రూపు తలపెట్టిన లక్ష కోట్ల రూపాయాల ప్రాజెక్టు ఇబ్బందుల్లో పడింది. ఒప్పంద సమయంలో ప్రతిపక్షంగా ఉన్న లేబర్‌ పార్టీ, ఇతర పక్షాలు దుమ్మెత్తిపోశాయి. క్వీన్స్‌లాండ్‌లో అధికార మార్పిడి తాజాగా అదాని ప్రాజెక్టును మరింత ఇరకాటంలో పడేసింది. అప్పటి నుంచే ఈ ప్రాజెక్టుపై నీలి నీడలు కమ్ముకుంటున్నాయి. ఈ దెబ్బతో అదాని గ్రూపు ఆస్ట్రేలియా మైనింగ్‌ ప్రాజెక్టుకు రూ.6,200 కోట్ల రుణ మంజూరుపై ఎస్‌బీఐ కూడా వెనక్కి తగ్గే అవకాశాలున్నట్లు సమాచారం.
స్థానికుల్లో హర్షం
'మెకే కన్సర్వేషన్‌ గ్రూపు' వేసిన పిటిషన్‌పై కోర్టు రెండు రోజుల క్రితం తీర్పు ఇచ్చింది. కోర్టు తీర్పుతో పాటు కామన్‌వెల్త్‌ బ్యాంకు నిర్ణయాలను స్వాగతిస్తున్నామని ఆస్ట్రేలియా గ్రీన్స్‌ డిప్యూటీ లీడర్‌ లరిస్సా వాటర్స్‌ అన్నారు. స్థానిక పర్యావరణ వేత్తలు హర్షం వ్యక్తం చేశారు. ఈ గనికి సంబందించి చట్టపరమైన అనుమతులు రద్దు అయ్యాయని మెకే గ్రూపు ప్రతినిధి స్యూ హిగ్గిన్‌సన్‌ తెలిపారు. ఇప్పుడు పర్యావరణ మంత్రి మరోసారి నిర్ణయం తీసుకోవాల్సి ఉంటుందని పేర్కొన్నారు. ఒకవేళ గనిని తిరిగి ఆమోదించాలని మంత్రి భావిస్తే నూతన సమాచారం, సాక్ష్యాలు ప్రవేశపెట్టాల్సి ఉందని, అది అంత సులువు కాదన్నారు.
పూర్తి స్థాయి ప్రభుత్వ అనుమతుల కోసం అదాని గ్రూపు ఇప్పటికే ఈ ప్రాజెక్టును నిలిపి వేసింది. చివరకు ఈ వ్యవహారం తమకు అనుకూలంగానే వస్తుందని అదాని గ్రూపు వర్గాలు పేర్కొంటున్నాయి. ఈ ప్రాజెక్టు 280 చదరపు కిలోమీటర్లలో విస్తరించి ఉంది. ఇందుకోసం 300 కిలోమీటర్లలో రైల్వే లైన్‌ ప్రాజెక్టు నిర్మాణం చేయాలనే ప్రతిపాదన కూడా ఉంది. ఇక్కడి నుంచి ప్రతి ఏడాది 60 మిలియన్‌ టన్నుల బొగ్గును విదేశాలకు ఎగుమతి చేయాలన్నది ప్రధాన లక్ష్యంగా అదాని గ్రూపు నిర్దేశించుకుంది.
మీ స్నేహితులకు రికమెండ్ చెయ్యండి